তার ওপর কাশ্মীরে জঙ্গি হামলাকে কেন্দ্র করে পারমাণবিক শক্তিধর দুই দেশ ভারত ও পাকিস্তান মুখোমুখি অবস্থানে রয়েছে। এমনকি দক্ষিণ এশিয়দের সহযোগিতা জোট সার্কের শীর্ষ সম্মেলন পর্যন্ত ভন্ডুল হয়ে গেছে। এমন পরিস্থিতিতে ক্ষমতাধর চীনের রাষ্ট্রনায়কের বাংলাদেশ সফর অতীব তাৎপর্যপূর্ণ। বিশ্ব নেতৃবৃন্দের কাছে বাংলাদেশের গুরুত্ব কতটা; তা অনুধাবন করার এইতো সময়। যেখানে বর্তমান সরকার ভারতের সাথে বাংলাদেশের স্মরণকালের গভীর মিত্রতা বজায় রেখে চলছে। সেখানে বাংলাদেশের প্রতি চীনা প্রেসিডেন্টের সহযোগিতার হাত বাড়িয়ে দেয়া এবং এখানে তাঁকে সর্বোচ্চ সংবর্ধনায় বরণ করার মধ্যে এক অনন্য গুরুত্ব রয়েছে বৈকি। আন্তর্জাতিক রাজনীতির জটিল বাজারে নিজেদেরকে অমূল্য করে উপস্থাপন করার দায়িত্ব সবার আগে আমাদেরই। সি চিন পিং কে স্বাগত জানানোর মধ্য দিয়ে সেই পথেই তবে আমরা পা রাখতে যাচ্ছি?